રાજકોટ: પીજીવીસીએલ દ્વારા લેવાયેલી વિદ્યુત સહાયકની પરીક્ષામાં વીજકંપનીના જ અધિકારીઓએ તેના મળતિયાઓને ગોઠવી દીધાનું કૌભાંડ બહાર આવ્યા બાદ બુધવારે આ સમગ્ર ભરતી પ્રક્રિયામાં રાજકોટ ઉપરાંત જામનગર અને ગોંડલથી ભોગ બનનાર ઉમેદવારો પીજીવીસીએલની કોર્પોરેટ ઓફિસે રજૂઆત કરવા અને ગેરરીતિનો જવાબ માગવા પહોંચ્યા હતા, પરંતુ વીજકંપનીના ખુલ્લા પડી ગયેલા ભરતી કૌભાંડમાં હવે મેનેજિંગ ડિરેક્ટર સહિતના ટોચના અધિકારીઓ ભીનું સંકેલવામાં લાગી ગયા હોય તેમ આખો દિવસ બેઠકનો ધમધમાટ ચાલ્યો હતો અને રજૂઆત કરવા આવેલા ઉમેદવારોને 3 કલાક સુધી બેસાડી રાખ્યા હતા અને એમડીએ મળવાનો ઇનકાર કરી દઈને અન્ય અધિકારીને લેખિત રજૂઆત આપી દઈને તગેડી મુક્યા હતા.